title: 2011/51/EU: Odluka Vijeća od 18. siječnja 2011. o potpisivanju Sporazuma između Europske unije i Švicarske Konfederacije o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda, o izmjeni Sporazuma između Europske zajednice i Švicarske Konfederacije o trgovini poljoprivrednim proizvodima

text:
               11/Sv. 112

               HR

               Službeni list Europske unije

               213

         32011D0051

               L 025/3

               SLUŽBENI LIST EUROPSKE UNIJE

         ODLUKA VIJEĆA
   od 18. siječnja 2011.
   o potpisivanju Sporazuma između Europske unije i Švicarske Konfederacije o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda, o izmjeni Sporazuma između Europske zajednice i Švicarske Konfederacije o trgovini poljoprivrednim proizvodima
   (2011/51/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov prvi podstavak članka 207. stavka 4. u vezi s člankom 218. stavkom 5.,
   uzimajući u obzir prijedlog Komisije,
   budući da:

               (1)

               Sporazum između Europske zajednice i Švicarske Konfederacije o trgovini poljoprivrednim proizvodima (1) (dalje u tekstu „Sporazum o poljoprivredi”) stupio je na snagu 1. lipnja 2002.

               (2)

               Članak 12. Sporazuma o poljoprivredi propisuje da se Sporazum o poljoprivredi može preispitati na zahtjev bilo koje ugovorne stranke.

               (3)

               Zajednička izjava o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda nalazi se u prilogu Završnom aktu Sporazuma o poljoprivredi.

               (4)

               Komisija je u ime Unije postigla Sporazum između Europske unije i Švicarske Konfederacije o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (dalje u tekstu „Sporazum”), o izmjeni Sporazuma o poljoprivredi umetanjem novog Priloga 12.

               (5)

               Odluka 2002/309/EZ, Euratom Vijeća i Komisije u Sporazumu o znanstvenoj i tehnološkoj suradnji od 4. travnja 2002. o sklapanju sedam sporazuma sa Švicarskom Konfederacijom (2) utvrđuje unutarnji postupak za donošenje stajališta Unije o pitanjima koja su predmet odluka Zajedničkog odbora iz članka 6. stavka 3. Sporazuma o poljoprivredi. Unutarnji postupak za prihvaćanje stajalište Unije o pitanjima koja se odnose na Prilog 12. tog Sporazuma trebalo bi također utvrditi.

               (6)

               Sporazum bi trebalo potpisati u ime Unije, podložno njegovom kasnijem sklapanju,

         DONIJELO JE OVU ODLUKU:
   Članak 1.
   Potpisivanje Sporazuma između Europske unije i Švicarske Konfederacije o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode, o izmjeni Sporazuma između Europske zajednice i Švicarske Konfederacije o trgovini poljoprivrednim proizvodima odobrava se u ime Unije, podložno sklapanju navedenog Sporazuma (3).
   Članak 2.
   Predsjednik Vijeća ovlašten je odrediti osobu(-e) opunomoćenu za potpisivanje Sporazuma u ime Unije, podložno njegovom sklapanju.
   Članak 3.
   U pogledu pitanja u vezi Priloga 12. Sporazumu o poljoprivredi i njegovih dodataka, stajalište Europske unije o pitanjima koja su predmet odluka Zajedničkog odbora za poljoprivredu iz članka 6. stavka 3. Sporazuma o poljoprivredi donosi Komisija u skladu s postupkom iz članka 15. Uredbe Vijeća (EZ) br. 510/2006 (4).
   Članak 4.
   Ova Odluka stupa na snagu danom donošenja.

      Sastavljeno u Bruxellesu 18. siječnja 2011.

            Za Vijeće

            Predsjednik

         MATOLCSY Gy.

      (1)  SL L 114, 30.4.2002., str. 132.

      (2)  SL L 114, 30.4.2002., str. 1.

      (3)  Tekst Sporazuma objavit će se s Odlukom o njegovom sklapanju.

      (4)  SL L 93, 31.3.2006., str. 12.


title: 2013/589/EU: Odluka Europskog parlamenta od 17. travnja 2013. o zaključenju poslovnih knjiga Europske agencije za pomorsku sigurnost za financijsku godinu 2011.

text:
               16.11.2013

               HR

               Službeni list Europske unije

               L 308/55

         ODLUKA EUROPSKOG PARLAMENTA
   od 17. travnja 2013.
   o zaključenju poslovnih knjiga Europske agencije za pomorsku sigurnost za financijsku godinu 2011.
   (2013/589/EU)
   Ovaj će dokument biti objavljen u posebnom izdanju Službenog lista Europske unije na hrvatskom jeziku ako zadovolji potrebne uvjete.


title: Odluka Vijeća 2013/517/ZVSP od 21. listopada 2013. o potpori Unije aktivnostima Međunarodne agencije za atomsku energiju u područjima nuklearne sigurnosti i provjeravanja te u okviru provedbe Strategije EU-a protiv širenja oružja za masovno uništenje

text:
               23.10.2013

               HR

               Službeni list Europske unije

               L 281/6

         ODLUKA VIJEĆA 2013/517/ZVSP
   od 21. listopada 2013.
   o potpori Unije aktivnostima Međunarodne agencije za atomsku energiju u područjima nuklearne sigurnosti i provjeravanja te u okviru provedbe Strategije EU-a protiv širenja oružja za masovno uništenje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 26. stavak 2. i članak 31. stavak 1.,
   uzimajući u obzir prijedlog visokog predstavnika Unije za vanjske poslove i sigurnosnu politiku,
   budući da:

               (1)

               Europsko vijeće usvojilo je 12. prosinca 2003. Strategiju EU-a protiv širenja oružja za masovno uništenje („Strategija”), čije poglavlje III. sadrži popis mjera koje treba poduzeti za suzbijanje takvog širenja, kako unutar Unije, tako i u trećim zemljama.

               (2)

               Unija aktivno provodi Strategiju i mjere navedene u njezinu poglavlju III., posebno oslobađanjem financijskih sredstava za potporu specifičnim projektima koje provode multilateralne institucije, kao što je to Međunarodna agencija za atomsku energiju (IAEA).

               (3)

               Vijeće je 17. studenoga 2003. donijelo Zajedničko stajalište 2003/805/ZVSP o univerzalizaciji i jačanju multilateralnih sporazuma u području neširenja oružja za masovno uništenje i sredstava njihove isporuke (1). U tom Zajedničkom stajalištu poziva se, između ostalog, na promicanje sklapanja sveobuhvatnih sporazuma o garancijama i dodatnih protokola IAEA-e te se njime Unija obvezuje djelovati s ciljem da sveobuhvatni sporazumi o garancijama i dodatni protokoli IAEA-e postanu norma za IAEA-in sustav provjeravanja.

               (4)

               Vijeće je 17. svibnja 2004. donijelo Zajedničku akciju 2004/495/ZVSP o potpori aktivnostima IAEA-e na temelju njezinog Programa nuklearne sigurnosti te u okviru provedbe Strategije EU-a protiv širenja oružja za masovno uništenje (2).

               (5)

               Vijeće je 18. srpnja 2005. donijelo Zajedničku akciju 2005/574/ZVSP o potpori aktivnostima IAEA-e u područjima nuklearne sigurnosti i provjeravanja te u okviru provedbe Strategije EU-a protiv širenja oružja za masovno uništenje (3).

               (6)

               Vijeće je 12. lipnja 2006. donijelo Zajedničku akciju 2006/418/ZVSP o potpori aktivnostima IAEA-e u područjima nuklearne sigurnosti i provjeravanja te u okviru provedbe Strategije EU-a protiv širenja oružja za masovno uništenje (4).

               (7)

               Vijeće je 14. travnja 2008. donijelo Zajedničku akciju 2008/314/ZVSP o potpori aktivnostima IAEA-e u područjima nuklearne sigurnosti i provjeravanja te u okviru provedbe Strategije EU-a protiv širenja oružja za masovno uništenje (5).

               (8)

               Vijeće je 27. rujna 2010. donijelo Odluku 2010/585/ZVSP o potpori aktivnostima IAEA-e u područjima nuklearne sigurnosti i provjeravanja te u okviru provedbe Strategije EU-a protiv širenja oružja za masovno uništenje (6).

               (9)

               Pojačavanje kontrole visokoaktivnih radioaktivnih izvora, u skladu s izjavom i planom djelovanja G-8 o osiguranju radioaktivnih izvora, donesenima na sastanku na vrhu u Evianu 2003., ostaje važan cilj za Uniju koji će se nastojati ostvariti uspostavljanjem kontakata s trećim zemljama.

               (10)

               Države stranke i Europska zajednica za atomsku energiju 8. srpnja 2005. suglasno su se dogovorile da će izmijeniti Konvenciju o fizičkoj zaštiti nuklearnog materijala (CPPNM) s ciljem širenja njezina područja primjene tako da obuhvaća nuklearni materijal i postrojenja u miroljubivoj domaćoj uporabi, skladištenju i prijevozu te da obveže države stranke da predvide kaznene sankcije za kršenja.

               (11)

               Međunarodna konvencija o suzbijanju djela nuklearnog terorizma stupila je na snagu 7. srpnja 2007. Ona obvezuje države stranke da donesu zakonodavstvo za inkriminiranje kaznenih djela navedenih u Konvenciji.

               (12)

               IAEA nastoji ostvariti iste ciljeve kao što su oni određeni u uvodnim izjavama od 3. do 11. To se ostvaruje provedbom njezinog Plana nuklearne sigurnosti koji se u potpunosti financira dobrovoljnim doprinosima u Fond za nuklearnu sigurnost IAEA-e.

               (13)

               Unija sudjeluje u procesu sastanaka na vrhu o nuklearnoj sigurnosti te teži daljnjem jačanju svojih napora kojima je cilj jačanje nuklearne sigurnosti i pomaganju trećim zemljama u tom pogledu. Unija pozdravlja nedavne mjere za jačanje Programa nuklearne sigurnosti IAEA-e, kao i Međunarodnu konferenciju o nuklearnoj sigurnosti čiji je domaćin bila IAEA od 1. do 5. srpnja 2013. Cilj Unije je održavanje održivosti i učinkovitosti provedbe prethodnih zajedničkih akcija i odluka Vijeća kao potpora planovima nuklearne sigurnosti IAEA-e te teži pružanju daljnje potpore s obzirom na donošenje Plana nuklearne sigurnosti IAEA-e za razdoblje od 2014. do 2017. Provest će se bliska koordinacija s inicijativom za centre izvrsnosti EU-a u kemijskom, biološkom, radiološkom i nuklearnom području (KBRN), kao i s drugim inicijativama i programima kako bi se izbjeglo udvostručavanje i ostvarila što je moguće veća isplativost i trajno smanjenje rizika.

               (14)

               Tehničku provedbu ove Odluke trebalo bi povjeriti IAEA-i koja bi, na temelju svoje dugogodišnje i općepriznate stručnosti u području nuklearne sigurnosti, mogla značajno unaprijediti odgovarajuće mogućnosti u ciljnim zemljama. Projekti koje podupire Unija mogu se financirati samo dobrovoljnim doprinosima u Fond za nuklearnu sigurnost IAEA-e. Takvi doprinosi koje osigurava Unija bit će ključni kako bi se omogućilo IAEA-i da ima vodeću ulogu u području nuklearne sigurnosti, podupirući napore zemalja u ispunjavanju svojih odgovornosti iz područja nuklearne sigurnosti, kao što je također prepoznato u okviru procesa sastanaka na vrhu o nuklearnoj sigurnosti,

         DONIJELO JE OVU ODLUKU:
   Članak 1.
   1.   Za potrebe neposredne i praktične provedbe određenih elemenata Strategije EU-a protiv širenja oružja za masovno uništenje, Unija podupire aktivnosti IAEA-e u područjima nuklearne sigurnosti i provjeravanja s ciljem doprinosa ostvarenju sljedećih ciljeva:

               (a)

               postići napredak u pogledu univerzalizacije međunarodnih instrumenata za suzbijanje širenja oružja i nuklearnu sigurnost, uključujući sveobuhvatne sporazume o garancijama i dodatne protokole IAEA-e;

               (b)

               unaprijediti zaštitu materijala, opreme i odgovarajuće tehnologije koji bi mogli postati predmetom širenja, pružajući zakonodavnu i regulatornu pomoć u području nuklearne sigurnosti i zaštite;

               (c)

               poboljšati otkrivanje nezakonite trgovine nuklearnim i drugim radioaktivnim materijalima te odgovor na tu trgovinu.

         2.   Projekti IAEA-e, koji odgovaraju mjerama Strategije, imaju sljedeće ciljeve:

               —

               osiguravanje održivosti i učinkovitosti potpore koja je pružena na temelju ranijih zajedničkih akcija i odluka Vijeća,

               —

               jačanje lokalnih infrastruktura država za potporu nuklearnoj sigurnosti,

               —

               jačanje zakonodavnih i regulatornih okvira država,

               —

               jačanje sustavâ nuklearne sigurnosti i mjera za nuklearne i druge radioaktivne materijale,

               —

               jačanje institucionalnih infrastruktura i sposobnosti država da se bave nuklearnim i radioaktivnim materijalima koji nisu pod regulatornom kontrolom,

               —

               podupiranje osviještenosti država u pogledu internetskog kriminala koji utječe na nuklearnu sigurnost te jačanje njihovog odgovora i otpornosti na taj kriminal,

               —

               razvoj dodatnih laboratorijskih kapaciteta za potporu ocjenjivanju tehnologija na razini industrijske kontrole i elektroničkog sustava za utvrđivanje slabih točaka izloženih internetskom kriminalu u nuklearnom području te iskorištavanje i podizanje osviještenosti o tim pitanjima, uključujući sudjelovanjem u regionalnim razmjenama i korištenjem kompenzacijskih ili sanacijskih mjera.

         Vijeće provodi odabir država primateljica i projekata na temelju sveobuhvatne IAEA-ine ocjene potreba i raznih drugih čimbenika, s ciljem osiguravanja najvećeg mogućeg učinka djelovanja.
   Podroban opis projekata naveden je u Prilogu.
   Članak 2.
   1.   Visoki predstavnik Unije za vanjske poslove i sigurnosnu politiku („VP”) odgovoran je za provedbu ove Odluke.
   2.   Projekte iz članka 1. stavka 2. provodi IAEA kao provedbeni subjekt. Ona tu zadaću provodi pod odgovornošću VP-a. U tu svrhu VP sklapa potrebne dogovore s IAEA-om.
   Članak 3.
   1.   Financijski referentni iznos za provedbu projekata iz članka 1. stavka 2. iznosi 8 050 000 EUR.
   2.   Rashodima koji se financiraju iz iznosa određenog u stavku 1. upravlja se u skladu s postupcima i pravilima koji se primjenjuju na opći proračun Unije.
   3.   Komisija nadzire ispravnost upravljanja rashodima iz stavka 1. U tu svrhu sklapa sporazum o financiranju s IAEA-om. Sporazumom o financiranju utvrđuje se da IAEA osigurava vidljivost doprinosa Unije, u skladu s njegovim opsegom.
   4.   Komisija nastoji sklopiti sporazum o financiranju iz stavka 3. u najkraćem mogućem roku nakon stupanja na snagu ove Odluke. Ona obavješćuje Vijeće o svim poteškoćama u tom procesu i o datumu sklapanja sporazuma o financiranju.
   Članak 4.
   1.   VP izvješćuje Vijeće o provedbi ove Odluke na temelju redovitih izvješća koja sastavlja IAEA. Ta izvješća predstavljaju temelj za ocjenjivanje od strane Vijeća.
   2.   Komisija dostavlja informacije o financijskim aspektima provedbe projekta iz članka 1. stavka 2.
   Članak 5.
   Ova Odluka stupa na snagu na dan donošenja.
   Prestaje važiti 36 mjeseci od dana sklapanja sporazuma o financiranju između Komisije i IAEA-e ili 12 mjeseci od dana donošenja ako se prije tog dana ne sklopi nikakav sporazum o financiranju.

      Sastavljeno u Luxembourgu 21. listopada 2013.

            Za Vijeće

            Predsjednica

         C. ASHTON

      (1)  SL L 302, 20.11.2003., str. 34.

      (2)  SL L 182, 19.5.2004., str. 46.

      (3)  SL L 193, 23.7.2005., str. 44.

      (4)  SL L 165, 17.6.2006., str. 20.

      (5)  SL L 107, 17.4.2008., str. 62., kako je izmijenjena u SL L 212, 7.8.2008., str. 6.

      (6)  SL L 259, 1.10.2010., str. 10.

      PRILOG

         Potpora Europske unije aktivnostima IAEA-e u područjima nuklearne sigurnosti i provjeravanja te u okviru provedbe Strategije EU-a protiv širenja oružja za masovno uništenje

         Prihvatljivost i odabir država primateljica

      Države koje ispunjavaju uvjete za primanje potpore na temelju ove Odluke podrazumijevaju sve države članice IAEA-e, sve druge zemlje kojima je potrebna potpora u području nuklearne sigurnosti, podložno naknadnoj odluci Unije, na temelju prijedloga IAEA-e, o prioritetnom djelovanju.
      Odabir država primateljica i projekata koji će se u njima provoditi obavit će relevantna tijela Vijeća EU-a na temelju sveobuhvatne IAEA-ine ocjene potreba i drugih odgovarajućih čimbenika (faza ocjenjivanja i sastavljanja odluke), s ciljem osiguravanja najvećeg mogućeg učinka djelovanja. Provest će se bliska koordinacija s inicijativom za centre izvrsnosti EU-a u području KBRN-a, kao i s drugim inicijativama i programima, kako bi se izbjeglo udvostručavanje i ostvarila što veća isplativost i trajno smanjenje rizika. Korištenje sredstava za posebne aktivnosti bit će u skladu s prioritetima Unije i bit će podložno redovitom prethodnom savjetovanju.
      Projekti će se provoditi u državama primateljicama te mogu obuhvaćati aktivnosti u sljedećih sedam područja:

                  1.

                  održivost i učinkovitost potpore koja je pružena na temelju ranijih zajedničkih akcija i odluka Vijeća;

                  2.

                  jačanje lokalnih infrastruktura država za potporu nuklearnoj sigurnosti;

                  3.

                  jačanje zakonodavnih i regulatornih okvira država;

                  4.

                  jačanje sustavâ nuklearne sigurnosti i mjera za nuklearne i druge radioaktivne materijale;

                  5.

                  jačanje institucionalnih infrastruktura i sposobnosti država da se bave nuklearnim i radioaktivnim materijalima koji nisu pod regulatornom kontrolom;

                  6.

                  podupiranje osviještenosti država u pogledu internetskog kriminala koji utječe na nuklearnu sigurnost te jačanje njihovog odgovora i otpornosti na taj kriminal;

                  7.

                  laboratorijski kapaciteti za borbu protiv internetskog kriminala u nuklearnom području.

            I.   FAZA OCJENJIVANJA I SASTAVLJANJA ODLUKE
      Svrha

                  —

                  Ocjena, od strane IAEA-e, potreba država primateljica za jačanjem nuklearne sigurnosti u dotičnim zemljama primjenom metodologije i kriterija razvijenih na temelju Odluke 2010/585/ZVSP. Takva će ocjena obuhvatiti odgovarajuće kriterije svih prethodno navedenih sedam područja.

                  —

                  Korištenje rezultata cjelovitog ocjenjivanja i drugih odgovarajućih čimbenika kao temelja za odabir država u kojima će se projekti provoditi.

            Rezultati

                  —

                  Osiguravanje pregleda rezultata ocjene za potporu nuklearnoj sigurnosti u državama primateljicama, kako na razini države tako i u pojedinačnim postrojenjima, lokacijama, prijevozima ili drugim primjenama gdje se nuklearni i radioaktivni materijal koristi ili skladišti, uključujući infrastrukturu za postupanje s materijalom koji nije pod regulatornom kontrolom.

                  —

                  Države primateljice i projekti utvrđuju se za svih sedam prethodno navedenih područja te se sastavlja popis predloženih država primateljica i pričuvnih primatelja (drugi prioritet) za primanje potpore u okviru ove Odluke.

            IAEA će obaviti dio tog posla na temelju sufinanciranja, pri čemu će njezin doprinos iznositi približno 1 % ukupnih prihvatljivih troškova projekta. Taj će se posao provoditi na temelju stručnosti IAEA-e u tom području.
      II.   FAZA PROVEDBE PRIORITETNIH PROJEKATA
      Područje 1.:   Održivost i učinkovitost potpore koja je pružena na temelju ranijih zajedničkih akcija i odluka Vijeća
      Strateški cilj
      Održavanje održivosti i učinkovitosti provedbe ranijih zajedničkih akcija i odluka Vijeća na temelju planova IAEA-e za nuklearnu sigurnost, kojima je svrha:

                  —

                  doprinijeti globalnim nastojanjima da se u cijelom svijetu postigne učinkovita sigurnost gdje god se koristi, skladišti i/ili prevozi nuklearni ili drugi radioaktivni materijal te u pripadajućim postrojenjima, podržavajući države, na zahtjev, u njihovim nastojanjima da uspostave i održe učinkovitu nuklearnu sigurnost pružanjem pomoći u izgradnji kapaciteta, vođenju, razvoju ljudskih potencijala, održivosti i smanjenju rizika;

                  —

                  pomoći da se poštuju i provode međunarodni pravni instrumenti povezani s nuklearnom sigurnosti te ojačati međunarodnu suradnju i usklađenost pomoći koja se pruža na temelju bilateralnih programa i drugih međunarodnih inicijativa tako da se također doprinese omogućavanju zaštićene, sigurne i miroljubive uporabe nuklearne energije i takvih primjena s radioaktivnim tvarima;

                  —

                  utvrditi države primateljice objedinjavanjem rezultata ocjenjivačkih zadataka i postojećih informacija IAEA-e te putem rasprava između određene države i IAEA-e.

            Svrha

                  —

                  Osigurati održivost, trajnu učinkovitost i učinak iz ranijih zajedničkih akcija i odluka Vijeća, uključujući putem tehničkih sustava, ljudskih potencijala i aktivnosti konsolidacije ili povrata.

                  —

                  Iskoristiti prednosti međunarodne, regionalne i nacionalne potpore i aktivnosti za osiguravanje kvalitetnih ljudskih resursa te tehničke i znanstvene potpore putem učinkovitog korištenja resursa.

            Rezultati

                  —

                  Ocjena održivosti, učinkovitosti i učinka zadataka koji su provedeni u okviru ranijih zajedničkih akcija i odluka Vijeća.

                  —

                  Razvoj i osiguravanje sustava za osiguranje kvalitete u državama koje su primale potporu za nuklearnu sigurnost, uključujući njegovo testiranje i pilot provedbu.

                  —

                  Utvrđivanje daljnje pomoći koja bi bila potrebna za održavanje ili osiguravanje održivosti željenih poboljšanja u području nuklearne sigurnosti.

                  —

                  Osiguravanje potpore za održavanje funkcioniranja opreme i kvalificiranog osoblja, pomoću daljnje pomoći za institucionalizaciju lokalne sposobnosti održavanja opreme, popravaka pokvarene opreme ili zamjene oštećenih dijelova, kao i za osiguravanje što veće uključenosti država u napore za izgradnju regionalnih kapaciteta.

                  —

                  Pouzdan pristup kvalificiranom osoblju osiguravanjem usavršavanja i obrazovanja.

            Područje 2.:   Jačanje lokalne infrastrukture država za potporu nuklearnoj sigurnosti
      Strateški cilj
      Programi IAEA-e pomažu državama u integriranju brojnih aktivnosti koje osiguravaju održivost poboljšanja u području nuklearne sigurnosti. Osigurava se razvoj ljudskih resursa, koji obuhvaća i usavršavanje i akademske obrazovne programe, kako bi se mogle preuzeti brojne nacionalne i regionalne odgovornosti. IAEA također pruža potporu državama koje žele razviti centre za potporu nuklearnoj sigurnosti (NSSC-ovi), koji se osnivaju u svrhu omogućavanja razvoja ljudskih resursa i pružanja usluga tehničke podrške, kao što je opremanje i održavanje na nacionalnoj i regionalnoj razini.
      Svrha

                  —

                  Razvijanje i preispitivanje, u suradnji i koordinaciji s odgovarajućim državnim tijelima i drugim inicijativama EU-a, nacionalnog integriranog plana za potporu nuklearnoj sigurnosti (INSSP) te provođenje savjetodavnih misija, kao temelj za poboljšanje nuklearne sigurnosti u državi.

                  —

                  Pomoć državama pri osiguravanju raspoloživosti lokalne tehničke i znanstvene potpore te pri razvoju ljudskih resursa koji su potrebni za učinkovitu i održivu nuklearnu sigurnost.

            Rezultati

                  —

                  Razvoj i preispitivanje nacionalnih INSSP-ova, koji su prilagođeni sveobuhvatnim potrebama, specifičnima za pojedinu državu, te utvrđivanje rezultata i preporuka za poboljšanje sigurnosti u toj državi.

                  —

                  Usklađivanje aktivnosti povezanih s uspostavom nacionalnih NSSC-ova, s postojećim i budućim centrima izvrsnosti EU-a u području KBRN-a i drugim relevantnim aktivnostima u odgovarajućim regijama.

                  —

                  Osiguravanje opreme i stručnih usluga za potporu osnivanju nacionalnih NSSC-ova, poticanje odgovarajuće kulture nuklearne sigurnosti i omogućavanje primjene prethodnog iskustva i najbolje prakse za trajno poboljšanje i primjenu šire perspektive u području KBRN-a.

            Područje 3.:   Jačanje zakonodavnih i regulatornih okvira država
      Strateški cilj
      IAEA osigurava sveobuhvatan skup preporuka i smjernica za nuklearnu sigurnost kako bi podržala globalni okvir nuklearne sigurnosti. Koristeći ove smjernice, IAEA, na zahtjev država, provodi različite stručne savjetodavne misije u državama u kojima pruža specijaliziranu zakonodavnu pomoć namijenjenu jačanju nacionalnih zakonodavnih i regulatornih okvira i omogućuje usklađenost s međunarodnim pravnim instrumentima relevantnima za nuklearnu sigurnost, kao i njihovu provedbu.
      Svrha

                  —

                  Jačanje nacionalnih zakonodavnih i regulatornih okvira, kao i mogućnosti država za razvoj razmjene regionalnih najboljih praksi koje se primjenjuju na sva nadležna tijela uključena u sigurnost nuklearnih i ostalih radioaktivnih materijala, bez obzira na to jesu li ili nisu pod regulatornom kontrolom.

                  —

                  Osiguravanje državama isplativih sredstava koja će im pomoći u ispunjavanju nacionalnih, regionalnih i međunarodnih obveza, u donošenju obvezujućih i međunarodnih pravnih instrumenata, uključujući sporazume o garancijama i dodatne protokole, te u preuzimanju neobvezujućih pravnih instrumenata.

            Rezultati

                  —

                  Povećati broj država koje su započele s razvojem i donošenjem sveobuhvatnog i dosljednog zakonodavstva na nacionalnoj razini, koje obuhvaća nuklearnu sigurnost, garancije, zaštitu i odgovornost za nuklearnu štetu, uključujući na temelju sinergija s djelovanjima koja Unija provodi pomoću drugih instrumenta, kao što je Instrument za suradnju u području nuklearne sigurnosti i Instrument pretpristupne pomoći, te poticati razmatranje nuklearne sigurnosti kao glavnog pitanja za države koje iskazuju interes za pokretanje programa nuklearne energije.

                  —

                  Davati stručne savjete kroz pružanje ocjenjivačkih usluga IAEA-e, kao što su Međunarodna služba za nuklearnu sigurnost (INSServ), Međunarodna savjetodavna služba za fizičku zaštitu (IPPAS), Misija za integrirani pregled nuklearne infrastrukture (INIR), Služba za integrirani pregled regulative (IRRS), Međunarodna savjetodavna služba za SSAC (ISSAS), i drugih savjetodavnih usluga, kao i osigurati opremu i usavršavanje navedene u dokumentiranim rezultatima.

                  —

                  Povećati broj država koje poštuju CPPNM i njegove izmjene i/ili su iskazale svoju namjeru provođenja međunarodnih pravnih instrumenata koji podupiru okvir nuklearne sigurnosti.

                  —

                  Jačanje nacionalnih regulatornih infrastruktura za zaštitu od radijacije i sigurnost radioaktivnih materijala u skladu s Kodeksom ponašanja za zaštitu i sigurnost radioaktivnih izvora i Smjernicama za uvoz i izvoz radioaktivnih izvora.

                  —

                  Jačanje nacionalnih zakonodavnih okvira za provedbu sporazuma o garancijama i dodatnih protokola sklopljenih između država i IAEA-e, posebice s obzirom na provedbu sveobuhvatnog državnog sustava za vođenje evidencije i kontrolu nuklearnih materijala (SSAC).

            Područje 4.:   Jačanje sustavâ nuklearne sigurnosti i mjera za nuklearne i druge radioaktivne materijale
      Strateški cilj
      IAEA će nastaviti doprinositi poboljšanju globalne i nacionalne nuklearne sigurnosti kroz aktivnosti koje bi podupirale, na zahtjev, države u njihovim nastojanjima da smanje rizik da se nuklearni ili drugi radioaktivni materijali koji se koriste, skladište i/ili prevoze upotrijebe u zlonamjernim radnjama. Nacionalni sustavi nuklearne sigurnosti trebaju se poduprijeti uspostavom nacionalnih centara za potporu nacionalnoj sigurnosti kako bi se osigurala baza resursa, omogućilo nacionalno usavršavanje na sustavan način te osigurala posebna tehnička potpora koja je potrebna za učinkovito korištenje i održavanje instrumenata za otkrivanje i drugih tehničkih sustava nuklearne sigurnosti.
      Svrha

                  —

                  Ojačati prvu obrambenu liniju države u obliku sigurnosti nuklearnih i drugih radioloških materijala te s njima povezanih postrojenja i prijevoznih sustava.

                  —

                  Locirati i identificirati radioaktivne izvore u okolnostima koje ukazuju na potrebu za kondicioniranjem izvora i njihovim prijevozom na zaštićena i sigurna mjesta skladištenja u odabranim zemljama, uključujući povrat u zemlju podrijetla ili dobavljača.

                  —

                  Unaprijediti tehničke i administrativne sustave uvedene za vođenje evidencije i kontrolu nuklearnih materijala, uključujući unapređivanje postojećih SSAC-ova uspostavljenih za provedbu sporazuma o garancijama i dodatnih protokola, uključujući u državama s ograničenim nuklearnim programima i smanjenim obvezama izvješćivanja u skladu s takozvanim „protokolima o malim količinama” uz njihove sporazume o garancijama.

                  —

                  Ojačati ili prema potrebi uspostaviti nacionalne registre radioaktivnih tvari, materijala i izvora u odabranim državama.

            Rezultati

                  —

                  Provedba mjera fizičke zaštite u pogledu nuklearnih materijala u odabranim nuklearnim postrojenjima i lokacijama te radioaktivnih izvora u nenuklearnim primjenama (npr. medicinska ili industrijska uporaba ili radioaktivni otpad), uključujući, prema potrebi, pomoću poboljšane razmjene regionalnih najboljih praksi.

                  —

                  Smanjenje rizika od radioaktivnih izvora u osjetljivim okolnostima pomoću učinkovitije fizičke zaštite ili, prema potrebi, rastavljanja i prijevoza na zaštićena i sigurna mjesta skladištenja u državi ili u drugim odabranim državama.

                  —

                  Smanjenje broja radioaktivnih izvora u nekontroliranim i nezaštićenim okolnostima pomoću potpore nacionalnim kampanjama potrage i osiguranja u odabranim državama.

                  —

                  Uspostava i održavanje učinkovitih tehničkih i administrativnih sustava za vođenje evidencije i kontrolu sigurnosti nuklearnih materijala, uključujući uspostavljanjem novih i/ili jačanjem postojećih SSAC-ova koji mogu provoditi sporazume o garancijama i dodatne protokole, uključujući u državama s „protokolima o malim količinama”.

                  —

                  Osposobljeno osoblje u državama koje ispunjavaju uvjete za primanje potpore, s ciljem povećanja vjerojatnosti provođenja i održavanja učinkovitog režima fizičke zaštite.

            Područje 5.:   Jačanje institucionalnih infrastruktura i sposobnosti država da se bave nuklearnim i radioaktivnim materijalima koji nisu pod regulatornom kontrolom
      Strateški cilj
      IAEA državama osigurava kontinuiranu potporu kako bi unaprijedile nacionalne sposobnosti nuklearne sigurnosti za zaštitu ljudi, imovine i okoliša od događaja povezanih s nuklearnom sigurnošću koji uključuju nuklearne ili druge radioaktivne materijale koji nisu pod regulatornom kontrolom. Potpora za otkrivanje takvih materijala i reagiranje na takve događaje važne su uloge IAEA-e, pri čemu se prednost daje razvoju nacionalnih kapaciteta za učinkovitu graničnu kontrolu te zaštiti i odgovoru na rizik od zlonamjernih radnji na velikim javnim događanjima.
      Svrha
      Jačanje sposobnosti država za sprečavanje, otkrivanje, reagiranje te zaštitu ljudi, imovine, okoliša i društva od kaznenih djela ili namjernih nedopuštenih radnji koje uključuju nuklearne ili druge radioaktivne materijale koji nisu pod regulatornom kontrolom, uključujući, ovisno o slučaju, pomoću napora za izgradnju regionalnih kapaciteta.
      Rezultati

                  —

                  Provedba institucionalne infrastrukture za upravljanje materijalom koji nije pod regulatornom kontrolom.

                  —

                  Razvoj i provođenje nacionalne strukture za otkrivanje u području nuklearne sigurnosti.

                  —

                  Uspostava učinkovitih, lokalnih kapaciteta za upravljanje mjestom radiološkog zločina i utvrđivanje djelotvorne, troškovno učinkovite mogućnosti za nuklearnu forenziku (ako je to moguće, rezultate također treba staviti na raspolaganje drugim zemljama dotične regije).

            Područje 6.:   Podupiranje osviještenosti država u pogledu internetskog kriminala koji utječe na nuklearnu sigurnost te jačanje njihovog odgovora i otpornosti na taj kriminal
      Strateški cilj
      IAEA nastoji državama osigurati potrebne resurse i vanjske stručnjake koji su im potrebni u svrhu razvoja i provedbe računalne sigurnosti i programa za zaštitu informacija kako bi se unaprijedila cjelokupna nuklearna sigurnost. Potpora je usmjerena na sprečavanje računalnih radnji koje bi mogle izravno ili neizravno dovesti do nedopuštenog uklanjanja nuklearnog ili drugog radioaktivnog materijala, sabotaže s obzirom na nuklearne ili radioaktivne materijale ili povezana postrojenja te krađe osjetljivih informacija u nuklearnom području.
      Svrha

                  —

                  Osigurati da države imaju na raspolaganju potrebnu tehničku potporu i ljudske resurse za poboljšanje nacionalnih programa za internetsku sigurnost s obzirom na nove prijetnje koje mogu utjecati na nacionalnu nuklearnu sigurnost, primjenom tehnologija dokazanih u praksi za provedbu operacija sprečavanja internetskog kriminala, njegova otkrivanja i oporavka od istog.

                  —

                  Ojačati tehničke i administrativne sustave za zaštitu od aktivnosti internetskog kriminala usmjerenih na ključne infrastrukturne ciljeve koji uključuju nuklearne i druge radioaktivne materijale te s njima povezana postrojenja i aktivnosti prijevoza.

                  —

                  Razviti nacionalne mreže koje promiču razmjenu informacija i pomoć u djelovanju u slučaju prekograničnih pitanja povezanih s internetskom sigurnošću.

            Rezultati

                  —

                  Uspostava učinkovitih nacionalnih tehničkih i administrativnih mrežnih sustava za sprečavanje, otkrivanje i reagiranje na internetske napade.

                  —

                  Poboljšanje regionalnih i međunarodnih informacijskih sustava za razmjenu informacija o aktivnostima internetskog kriminala u pogledu trenutačnih i novih prijetnji.

                  —

                  Poboljšanje suradnje između država u uhićenju i kaznenom progonu u pogledu djela internetskog kriminala.

                  —

                  Uvođenje instrumenata za smanjenje „posljedičnog troška” internetskog kriminala u državama u smislu izravnog i neizravnog troška zbog kompromisa što se tiče intelektualnog vlasništva, troškova reagiranja i troškova oporavka.

                  —

                  Jačanje režimâ nacionalne nuklearne sigurnosti pomoću smanjenja aktivnosti i prijetnji internetskog kriminala.

                  —

                  Poboljšanje partnerstva s partnerima u industriji i između njih u razvoju tehnologija i usluga koje osiguravaju višu razinu obrane i otpornosti na internetski kriminal.

            Područje 7.:   Laboratorijski kapaciteti za borbu protiv internetskog kriminala u nuklearnom području
      Svrha
      Razviti dodatne laboratorijske kapacitete za potporu ocjenjivanju tehnologija na razini industrijske kontrole i elektroničkog sustava za utvrđivanje slabih točaka izloženih internetskom kriminalu u nuklearnom području te iskorištavati i podizati osviještenost o tim pitanjima, uključujući sudjelovanjem u regionalnim razmjenama i korištenjem kompenzacijskih ili sanacijskih mjera.
      Rezultat
      Razvoj laboratorijskih kapaciteta za ocjenjivanje tehnologija na razini industrijske kontrole i elektroničkog sustava za slabe točke izložene internetskom kriminalu u nuklearnom području, u obrazovne svrhe i svrhe osposobljavanja.


title: 2009/940/EZ: Odluka Vijeća od 30. studenoga 2009. o potpisivanju Protokola Europske zajednice uz Konvenciju o međunarodnim stvarnopravnim osiguranjima pokretne opreme u vezi specifičnih pitanja koja se odnose na željeznička vozila, donesenog u Luxembourgu 23. veljače 2007.

text:
               07/Sv. 016

               HR

               Službeni list Europske unije

               243

         32009D0940

               L 331/1

               SLUŽBENI LIST EUROPSKE UNIJE

               30.11.2009.

      ODLUKA VIJEĆA

   od 30. studenoga 2009.
   o potpisivanju Protokola Europske zajednice uz Konvenciju o međunarodnim stvarnopravnim osiguranjima pokretne opreme u vezi specifičnih pitanja koja se odnose na željeznička vozila, donesenog u Luxembourgu 23. veljače 2007.
   (2009/940/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 61. stavak (c) zajedno s prvim podstavkom članka 300. stavka 2.,
   uzimajući u obzir prijedlog Komisije,
   budući da:

               (1)

               Zajednica radi na uspostavi zajedničkog pravosudnog područja, koje bi se temeljilo na načelu uzajamnog priznavanja sudskih odluka.

               (2)

               Protokol uz Konvenciju o međunarodnim stvarnopravnim osiguranjima pokretne opreme u vezi specifičnih pitanja koja se odnose na željeznička vozila (dalje u tekstu „Željeznički protokol”), donesen u Luxembourgu 23. veljače 2007., koristan je doprinos uređenju ovog područja na međunarodnoj razini. Stoga je poželjno da se odredbe ovog instrumenta koje se odnose na pitanja u isključivoj nadležnosti Zajednice, počnu primjenjivati što je moguće prije.

               (3)

               Komisija je u ime Zajednice pregovarala o Željezničkom protokolu, u vezi dijelova koji su u isključivoj nadležnosti Zajednice.

               (4)

               Članak XXII. stavak 1. Željezničkog protokola predviđa da taj Protokol potpišu regionalne organizacije za gospodarsku integraciju koje su nadležne za neka pitanja koja uređuje navedeni Protokol.

               (5)

               Željeznički protokol ostaje otvoren za potpisivanje do njegovog stupanja na snagu.

               (6)

               U Željezničkom protokolu se također rješavaju neka pitanja, koja uređuje Uredba Vijeća (EZ) br. 44/2001 od 22. prosinca 2000. o nadležnosti, priznavanju i izvršenju sudskih odluka u građanskim i trgovačkim stvarima (1), Uredba Vijeća (EZ) br. 1346/2000 od 29. svibnja 2000. o stečajnom postupku (2), Uredba (EZ) br. 593/2008 Europskog parlamenta i Vijeća od 17. lipnja 2008. o pravu koje se primjenjuje na ugovorne obveze (Rim I) (3), Direktiva 2008/57/EZ Europskog parlamenta i Vijeća od 17. lipnja 2008. o interoperabilnosti željezničkog sustava unutar Zajednice (preinaka) (4) i Uredba (EZ) br. 881/2004 Europskog parlamenta i Vijeća od 29. travnja 2004. o osnivanju Europske agencije za željeznice (Uredba o Agenciji) (5).

               (7)

               Zajednica je isključivo nadležna za neka pitanja, koja uređuje Željeznički protokol, dok su države članice nadležne za druga pitanja, koja uređuje ovaj instrument.

               (8)

               Zajednica stoga treba potpisati Željeznički protokol.

               (9)

               Članak XXII. stavak 2. Željezničkog protokola predviđa, da regionalna organizacija za gospodarsku integraciju prilikom potpisivanja, prihvaćanja, odobravanja ili pristupanja da izjavu, navodeći pitanja koja uređuje taj Protokol i u vezi s kojima su njezine države članice na nju prenijele nadležnost. Zajednica stoga treba prilikom potpisivanja Željezničkog protokola dati takvu izjavu.

               (10)

               Ujedinjena Kraljevina i Irska sudjeluju u donošenju i primjeni ove Odluke.

               (11)

               U skladu s člancima 1. i 2. Protokola o stajalištu Danske, koji je priložen Ugovoru o Europskoj uniji i Ugovoru o osnivanju Europske zajednice, Danska ne sudjeluje pri donošenju ove Odluke, koja zato za nju nije obvezujuća i u njoj se ne primjenjuje,

         ODLUČILO JE:
   Članak 1.
   Potpisivanje Protokola uz Konvenciju o međunarodnim stvarnopravnim osiguranjima pokretne opreme u vezi specifičnih pitanja koja se odnose na željeznička vozila („Željeznički protokol”), donesenog u Luxembourgu 23. veljače 2007., se ovim odobrava u ime Europske zajednice, podložno njegovom sklapanju.
   Tekst Željezničkog protokola priložen je ovoj Odluci.
   Članak 2.
   Predsjednik Vijeća ovim je ovlašten imenovati osobu(-e) za potpisivanje Željezničkog protokola u ime Zajednice, ovisno o uvjetu iz članka 3.
   Članak 3.
   Pri potpisivanju Željezničkog protokola, Zajednica daje izjavu, predviđenu u Prilogu, u skladu s člankom XXII. stavkom 2. Protokola.

      Sastavljeno u Bruxellesu 30. studenoga 2009.

            Za Vijeće

            Predsjednica

         B. ASK

      (1)  SL L 12, 16.1.2001., str. 1.

      (2)  SL L 160, 30.6.2000., str. 1.

      (3)  SL L 177, 4.7.2008., str. 6.

      (4)  SL L 191, 18.7.2008., str. 1.

      (5)  SL L 220, 21.6.2004., str. 3.
   PRILOG

      Izjava na temelju članka XXII. stavka 2. o nadležnosti Europske zajednice za pitanja, koja uređuje Protokol Konvencije o međunarodnim stvarnopravnim osiguranjima pokretne opreme u vezi specifičnih pitanja koja se odnose na željeznička vozila („Željeznički protokol”), donesen u Luxembourgu 23. veljače 2007., za kojeg su države članice svoju nadležnost prenijele na Zajednicu

                  1.

                  Članak XXII. Željezničkog protokola predviđa da regionalne organizacije za gospodarsku integraciju, koje su osnovale suverene države i koje su nadležne za neka pitanja koja uređuje taj Protokol, mogu potpisati Protokol, pod uvjetom da daju izjavu iz članka XXII. stavka 2. Zajednica je odlučila potpisati Željeznički protokol i u skladu s tim daje navedenu izjavu.

                  2.

                  Sadašnje članice Zajednice su Kraljevina Belgija, Republika Bugarska, Češka Republika, Kraljevina Danska, Savezna Republika Njemačka, Republika Estonija, Irska, Helenska Republika, Kraljevina Španjolska, Francuska Republika, Talijanska Republika, Republika Cipar, Republika Latvija, Republika Litva, Veliko Vojvodstvo Luksemburg, Republika Mađarska, Malta, Kraljevina Nizozemska, Republika Austrija, Republika Poljska, Portugalska Republika, Rumunjska, Republika Slovenija, Slovačka Republika, Republika Finska, Kraljevina Švedska i Ujedinjena Kraljevina Velike Britanije i Sjeverne Irske.

                  3.

                  Međutim, ova se izjava u skladu s člancima 1. i 2. Protokola o stajalištu Danske, koji je priložen Ugovoru o Europskoj uniji i Ugovoru o osnivanju Europske zajednice, ne primjenjuje na Kraljevinu Dansku.

                  4.

                  Ova se izjava ne primjenjuje za područja država članica, u kojima se Ugovor o osnivanju Europske zajednice ne primjenjuje, i ne dovodi u pitanje one akte ili stajališta koje u okviru Željezničkog protokola u ime i u interesu navedenih područja donesu dotične države članice.

                  5.

                  Države članice Europske zajednice su na Zajednicu prenijele svoju nadležnost za pitanja koja utječu na Uredbu Vijeća (EZ) br. 44/2001 od 22. prosinca 2000. o nadležnosti, priznavanju i izvršenju sudskih odluka u građanskim i trgovačkim stvarima (1), Uredbu Vijeća (EZ) br. 1346/2000 od 29. svibnja 2000. o stečajnom postupku (2), Uredbu (EZ) br. 593/2008 Europskog parlamenta i Vijeća od 17. lipnja 2008. o pravu koje se primjenjuje na ugovorne obveze (Rim I) (3), Direktivu 2008/57/EZ Europskog parlamenta i Vijeća od 17. lipnja 2008. o interoperabilnosti željezničkog sustava u Zajednici (preinaka) (4) i Uredbu (EZ) br. 881/2004 Europskog parlamenta i Vijeća od 29. travnja 2004. o osnivanju Europske agencije za željeznice (Uredba o Agenciji) (5).

                  6.

                  Što se tiče sustava numeriranja vozila, Zajednica je Odlukom 2006/920/EZ (Odluka Komisije od 11. kolovoza 2006. o tehničkoj specifikaciji interoperabilnosti za podsustav „Odvijanje i upravljanje prometom” transeuropskog konvencionalnog željezničkog sustava) donijela sustav numeriranja, koji odgovara namjeni identifikacije željezničkih vozila iz članka V. stavka 2. Željezničkog protokola.
                  Nadalje, Zajednica je postigla znatan napredak u razmjeni podataka između država članica Zajednice i međunarodnog registra, Odlukom 2007/756/EZ (Odluka Komisije od 9. studenoga 2007. o donošenju zajedničke specifikacije nacionalnog registra vozila u skladu s člankom 14. stavcima 4. i 5. direktiva 96/48/EZ i 2001/16/EZ). Države članice Zajednice u skladu s tom odlukom vode nacionalne registre vozila, pri čemu se treba izbjegavati udvostručivanje podataka u međunarodnom registru.

                  7.

                  Ostvarivanje nadležnosti, koju su države članice prenijele na Zajednicu u skladu s Ugovorom o osnivanju Europske zajednice, se po svojoj prirodi neprestano razvija. U okviru tog Ugovora, nadležne institucije mogu donijeti odluke, kojima se određuje opseg nadležnosti Zajednice. Zajednica stoga zadržava pravo da odgovarajuće izmijeni ovu Izjavu, a da to ne bude preduvjet za ostvarivanje nadležnosti za pitanja, koja uređuje Željeznički protokol.

      (1)  SL L 12, 16.1.2001., str. 1.

      (2)  SL L 160, 30.6.2000., str. 1.

      (3)  SL L 177, 4.7.2008., str. 6.

      (4)  SL L 191, 18.7.2008., str. 1.

      (5)  SL L 220, 21.6.2004., str. 3.


title: Odluka Političkog i sigurnosnog odbora (ZVSP) 2016/939 od 8. lipnja 2016. o imenovanju zapovjednika misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2015/2298 (EUTM MALI/1/2016)

text:
               14.6.2016

               HR

               Službeni list Europske unije

               L 155/25

         ODLUKA POLITIČKOG I SIGURNOSNOG ODBORA (ZVSP) 2016/939
   od 8. lipnja 2016.
   o imenovanju zapovjednika misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2015/2298 (EUTM MALI/1/2016)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38.,
   uzimajući u obzir Odluku Vijeća 2013/34/ZVSP od 17. siječnja 2013. o vojnoj misiji Europske unije za doprinos osposobljavanju oružanih snaga Malija (EUTM Mali) (1), a posebno njezin članak 5.,
   budući da:

               (1)

               Na temelju članka 5. stavka 1. Odluke 2013/34/ZVSP Vijeće je ovlastilo Politički i sigurnosni odbor (PSO), u skladu s člankom 38. Ugovora o Europskoj uniji, da donese odgovarajuće odluke u pogledu političkog nadzora i strateškog usmjeravanja misije EUTM Mali, uključujući odluke o imenovanju sljedećih zapovjednika misije EU-a.

               (2)

               PSO je 26. studenoga 2015. donio Odluku (ZVSP) 2015/2298 (2) o imenovanju brigadnog generala Wernera ALBLA zapovjednikom misije EU-a za EUTM Mali.

               (3)

               Belgija je predložila imenovanje brigadnoga generala Erica HARVENTA novim zapovjednikom misije EU-a za EUTM Mali da na tom mjestu naslijedi brigadnoga generala Wernera ALBLA od 3. srpnja 2016.

               (4)

               Vojni odbor EU-a 7. travnja 2016. podržao je preporuku.

               (5)

               Odluku (ZVSP) 2015/2298 trebalo bi stoga staviti izvan snage.

               (6)

               U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

         DONIO JE OVU ODLUKU:
   Članak 1.
   Brigadni general Eric HARVENT imenuje se zapovjednikom misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) od 3. srpnja 2016.
   Članak 2.
   Odluka (ZVSP) 2015/2298 stavlja se izvan snage.
   Članak 3.
   Ova Odluka stupa na snagu 3. srpnja 2016.

      Sastavljeno u Bruxellesu 8. lipnja 2016.

            Za Politički i sigurnosni odbor

            Predsjedatelj

         W. STEVENS

      (1)  SL L 14, 18.1.2013., str. 19.

      (2)  Odluka Političkog i sigurnosnog odbora (ZVSP) 2015/2298 od 26. studenoga 2015. o imenovanju zapovjednika misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2015/955 (EUTM MALI/3/2015) (SL L 324, 10.12.2015., str. 13.).


title: 2012/831/EU: Odluka Komisije od 20. prosinca 2012. o odobravanju Španjolskoj produljenja privremene obustave primjene članaka 1. do 6. Uredbe (EU) br. 492/2011 Europskog parlamenta i Vijeća o slobodi kretanja radnika u Uniji u pogledu rumunjskih radnika

text:
               05/Sv. 008

               HR

               Službeni list Europske unije

               157

         32012D0831

               L 356/90

               SLUŽBENI LIST EUROPSKE UNIJE

               20.12.2012.

      ODLUKA KOMISIJE

   od 20. prosinca 2012.
   o odobravanju Španjolskoj produljenja privremene obustave primjene članaka 1. do 6. Uredbe (EU) br. 492/2011 Europskog parlamenta i Vijeća o slobodi kretanja radnika u Uniji u pogledu rumunjskih radnika
   (2012/831/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Akt o uvjetima pristupanja Republike Bugarske i Rumunjske i prilagodbama Ugovorâ na kojima se temelji Europska unija (1), a posebno njegov članak 23. i stavak 7. drugi podstavak Priloga VII., dio 1. „Sloboda kretanja osoba”,
   uzimajući u obzir zahtjev Španjolske od 13. prosinca 2012.,
   budući da:

               (1)

               Španjolska je u potpunosti primjenjivala članke 1. do 6. Uredbe Vijeća (EEZ) br. 1612/68 od 15. listopada 1968. o slobodi kretanja radnika u Zajednici (2) na rumunjske državljane od 1. siječnja 2009., ali je 22. srpnja 2011. obavijestila Komisiju, s upućivanjem na ozbiljni poremećaj španjolskog tržišta rada, u skladu sa stavkom 7. trećim podstavkom Priloga VII., dijelom 1. Akta o uvjetima pristupanja Republike Bugarske i Rumunjske i prilagodbama Ugovorâ na kojima se temelji Europska unija (dalje u tekstu „Akt o pristupanju iz 2005.”) da je odlučila na taj dan ponovno uvesti ograničenja pristupa tržištu rada rumunjskim radnicima. Uredba (EEZ) br. 1612/68 kodificirana je i zamijenjena Uredbom (EU) br. 492/2011 Europskog parlamenta i Vijeća od 5. travnja 2011. o slobodi kretanja radnika u Uniji (3) koja je stupila na snagu 16. lipnja 2011.

               (2)

               Kao odgovor na zahtjev Španjolske Komisiji od 28. srpnja 2011. u skladu sa stavkom 7. drugim podstavkom Priloga VII., dijela 1. Akta o pristupanju iz 2005. da se članci 1. do 6. Uredbe (EU) br. 492/2011 u potpunosti obustave u pogledu rumunjskih radnika u cijeloj Španjolskoj i u svim sektorima, Komisija je Odlukom 2011/503/EU (4) odobrila Španjolskoj ograničenje slobodnog pristupa rumunjskih radnika španjolskom tržištu rada do 31. prosinca 2012., pod određenim uvjetima. Ova je Odluka stupila na snagu 12. kolovoza 2011.

               (3)

               Španjolska je pismom od 13. prosinca 2012. zamolila Komisiju za produljenje obustave članaka 1. do 6. Uredbe (EU) br. 492/2011 u pogledu rumunjskih radnika do 31. prosinca 2013.

               (4)

               Španjolska opravdava svoj zahtjev činjenicom da dva razloga za Odluku 2011/503/EU i dalje ostaju: ozbiljni poremećaj španjolskog tržišta rada, koji pogađa sve regije i sektore, te situacija na tržištu rada za rumunjske građane koji borave u Španjolskoj, kao i rizik da bi neograničeni ulazak rumunjskih radnika povećao pritisak na španjolsko tržište rada.

               (5)

               Španjolska navodi statističke dokaze o tome da se gospodarska situacija i situacija na tržištu rada dodatno pogoršala od sredine 2011., što je dovelo do rekordnih razina nezaposlenosti i nezaposlenosti mladih te da gospodarska predviđanja ukazuju na smanjenje BDP-a u 2012. i 2013. i daljnje povećanje nezaposlenosti. Štoviše, Španjolska tvrdi da je poremećaj na španjolskom tržištu rada koji ozbiljno ugrožava razinu zaposlenosti općenit i da nije ograničen na konkretnu regiju ili sektor.

               (6)

               Nadalje, Španjolska navodi statističke podatke o tome da se broj rumunjskih rezidenata u Španjolskoj nastavio povećavati (unatoč ograničenjima slobodnog pristupa tržištu rada za rumunjske radnike) i da je njihov broj u rujnu 2012. bio 913 405; da se udio rumunjskih državljana koji doprinose sustavu socijalne sigurnosti smanjuje; da je broj rumunjskih državljana koji su registrirani kao tražitelji posla i koji dobivaju naknadu za nezaposlenost relativno visok, iako se on smanjuje, te da je njihova stopa nezaposlenosti viša od prosječne. Španjolska zaključuje da trenutačno stanje na tržištu rada utječe na njezinu sposobnost primanja novih rumunjskih radnika.

               (7)

               Prema stavku 7. drugom podstavku Priloga VII., dijela 1. Akta o pristupanju iz 2005., država članica može zatražiti od Komisije izjavu u roku od dva tjedna da se primjena članka 1. do 6. Uredbe (EU) br. 492/2011 u potpunosti ili djelomično obustavlja u određenoj regiji ili zanimanjima.

               (8)

               Analiza u 2011. ekonomskih podataka na kojima se temelji Odluka 2011/503/EU pokazala je da se Španjolska doista suočavala s ozbiljnim poremećajima na tržištu rada, obilježenim daleko najvećom stopom nezaposlenosti u EU-u (mjesečni podaci Eurostata o nezaposlenosti pokazuju 21,0 %, nasuprot prosjeku od 9,4 % u EU-u i 9,9 % u europodručju u lipnju 2011.), posebno dramatičnom nezaposlenošću mladih (45,7 % u lipnju 2011.) i sporim gospodarskim oporavkom (Eurostat podaci pokazuju da je rast BDP-a u prvom tromjesečju 2011. u usporedbi s prethodnim tromjesečjem bio samo 0,3 %, nasuprot 0,8 % za EU i europodručje), koje dodatno otežavaju međunarodna financijska previranja koja od Španjolske zahtijevaju uvođenje dodatnih proračunskih rezova s ciljem fiskalne konsolidacije i koji bi mogli imati dodatne kratkoročne negativne učinke na opseg njezinoga gospodarskog rasta. Učinak pada zaposlenosti je bio općenit i utjecao na sve regije i sve sektore proizvodnje. Podaci istraživanja o radnoj snazi za razdoblje između 2008. i 2010. pokazuju i općeniti pad razine zaposlenosti od 9 %, u građevinskom sektoru čak 33 %, koji utječe na sve regije i varira od 6 % u Baskiji do 13 % u autonomnoj zajednici Valencije.

               (9)

               Slijedom toga, Komisija je smatrala da je Španjolska dostavila dokaze da prolazi općenite poremećaje na tržištu rada koji ozbiljno utječu na razinu zaposlenosti u svim regijama i svim sektorima te da bi oni mogli duže potrajati.

               (10)

               Osim toga, analizom Komisije iz 2011. utvrđeno je sljedeće: rumunjski državljani koji žive u Španjolskoj jako su pogođeni stopom nezaposlenosti od više od 30 % (izvor: podaci istraživanja Eurostata o radnoj snazi, prvo tromjesečje 2011.). Priljev rumunjskih državljana koji dolaze u Španjolsku, unatoč određenom smanjenju zbog gospodarske recesije, ostao je na značajnoj razini iako je potražnja za radnom snagom u Španjolskoj bila niska. Broj rumunjskih državljana s uobičajenim boravištem u Španjolskoj povećao se s 388 0001. siječnja 2006. na 823 0001. siječnja 2010. (izvor: statistički podaci Eurostata o migracijama).

               (11)

               Analiza trenutačno dostupnih ekonomskih podataka pokazuje da je tržište rada u Španjolskoj i dalje ozbiljno poremećeno. Gospodarski pad nastavlja imati veći utjecaj na nezaposlenost u Španjolskoj nego u drugim državama članicama i podaci pokazuju da je kretanje postalo izraženije tijekom 2011. i prvog tromjesečja 2012. U listopadu 2012., stopa nezaposlenosti bila je oko 26,2 %, u usporedbi s 21,3 % u lipnju 2011., u odnosu na prosjek od 10,7 % u EU-u u listopadu 2012. (i 9,5 % u lipnju 2011.). Nadalje, stopa nezaposlenosti mladih osoba je dramatično visoka, 55,9 % u listopadu 2012., u usporedbi s prosjekom od 23,4 % u EU-u (izvor: mjesečni podaci Eurostata o nezaposlenosti).

               (12)

               Vjerojatno je da će se loša gospodarska situacija i posljedično poremećaji na tržištu rada nastaviti. Prema gospodarskim prognozama Europske komisije, očekuje se da će se španjolski BDP smanjiti u 2012. i 2013. (– 1,4 % za obje godine) prije nego se blago oporavi u 2014. (+ 0,8 %), a za stopu nezaposlenosti se očekuje da će se nastaviti povećavati i dosegnuti 26,6 % u 2013. (i smanjiti na 26,1 % u 2014.). Smanjenje nezaposlenosti nastavilo je utjecati na sve gospodarske sektore. Između drugog tromjesečja 2011. i trećeg tromjesečja 2012. zaposlenost u Španjolskoj smanjila se za oko 980 000 (ili – 5,4 %) (izvor: istraživanje Eurostata o radnoj snazi). Iako je sektor graditeljstva pokazao najveći pad (- 293 000 ili – 20,5 %), zaposlenost u sektorima poljoprivrede, proizvodnje i usluga također se smanjila. Nadalje, sve regije su pogođene visokim razinama nezaposlenosti (od 12,0 % u Baskiji do 30,4 % u Andaluziji u 2011., izvor: podaci istraživanja Eurostata o radnoj snazi) pa stoga poremećaji tržišta rada nisu ograničeni na jednu regiju.

               (13)

               Slijedom toga, Komisija smatra da je Španjolska dostavila dokaze da i dalje prolazi općenite poremećaje na tržištu rada koji ozbiljno utječu na razinu zaposlenosti u svim regijama i svim sektorima te da bi oni mogli potrajati u bližoj budućnosti.

               (14)

               Nadalje, analiza Komisije pokazuje da, od kada je Španjolska ponovno uvela ograničenja pristupa tržištu rada za rumunjske radnike, broj rumunjskih državljana u Španjolskoj nastavio se povećavati, doduše manjom brzinom nego prije: prema španjolskoj statistici o migraciji, ona se povećala za 11 970 (ili + 1,3 %) između 30. rujna 2011. (901 435) i 30. rujna 2012. (913 405), a između 30. rujna 2010. (817 460) i 30. rujna 2011. (901 435) povećala se za 83 975 (ili + 10,3 %). Rumunjski državljani u Španjolskoj i dalje imaju vrlo visoku razinu nezaposlenosti: 36,4 % u trećem tromjesečju 2012. (izvor: podaci istraživanja Eurostata o radnoj snazi).

               (15)

               Stoga je vjerojatno da bi puna primjena prava EU-a o slobodi kretanja radnika i dalje bila čimbenik koji bi povećavao pritisak na španjolsko tržište rada jer dopušta neograničeni priljev rumunjskih radnika.

               (16)

               Stoga, kako bi se situacija na španjolskom tržištu rada vratila u redovno stanje, primjereno je ovlastiti Španjolsku na nastavak privremenog ograničenja slobodnog pristupa tom tržištu rada za rumunjske radnike. Budući da su prijelazni aranžmani u Aktu o pristupanju iz 2005. koji dopuštaju ograničenje pristupa tržištu rada za rumunjske državljane, čiji dio je i zaštitna klauzula, vremenski ograničeni do 31. prosinca 2013., odobrenje ne može biti dulje od tog datuma.

               (17)

               Ograničenja pristupa tržištu rada predstavljaju odstupanje od temeljnog načela Ugovora o funkcioniranju Europske unije, odnosno slobodnog kretanja radnika. U skladu s dobro utvrđenom sudskom praksom Suda, takve mjere trebaju se restriktivno tumačiti i primjenjivati.

               (18)

               U ovom trenutku je prikladan nastavak primjene ograničenja za djelatnosti na cijelom državnom području Španjolske i za sve sektore, s obzirom na specifičnu trenutačnu situaciju na španjolskom tržištu rada te raseljenost i ostale moguće učinke prelijevanja između regija i sektora prouzročene selektivnim ograničavanjem. Međutim, područje primjene odstupanja može se smanjiti ako Komisija utvrdi da su se odgovarajuće pojedinosti koje podupiru takvo odstupanje promijenile ili da se njegovi učinci pokazuju restriktivnijim od potrebne svrhe, a posebno za djelatnosti koje zahtijevaju sveučilišnu diplomu ili istovjetne kvalifikacije.

               (19)

               Također, iako se radi toga da ograničenja odobrena ovom Odlukom imaju predviđeni učinak na španjolsko tržište rada trenutačno smatra prikladnim da ta ograničenja ostanu na snazi do kraja prijelaznog razdoblja 31. prosinca 2013., ovaj vremenski okvir može se skratiti ako Komisija utvrdi da su se odgovarajuće pojedinosti koje su dovele do donošenja ove Odluke promijenile ili da su se njezini učinci pokazali restriktivnijim od potrebne svrhe.

               (20)

               U tu svrhu Španjolska bi trebala svako tromjesečje dostaviti Komisiji statističke podatke koji će biti potrebni za utvrđivanje razvoja tržišta rada po sektoru djelatnosti i zanimanju. Prvo tromjesečno izvješće trebalo bi dostaviti do 31. ožujka 2013.

               (21)

               Odluka o odobravanju Španjolskoj nastavka ograničenja slobodnog pristupa rumunjskih državljana španjolskom tržištu rada podliježe određenim uvjetima kako bi se osiguralo da su ta ograničenja strogo ograničena na ono što je potrebno za ispunjavanje predviđene svrhe.

               (22)

               Stoga nije prikladno odobriti ponovno uvođenje ograničenja u pogledu rumunjskih državljana i članova njihovih obitelji koji su već bili zaposleni na španjolskom tržištu rada ili koji su već upisani kao tražitelji posla kod javnih službi za zapošljavanje u Španjolskoj 22. srpnja 2011., tj. na datum priopćenja od strane Španjolske mjera navedenih u uvodnoj izjavi 1.

               (23)

               Trebalo bi poštovati načela koja uređuju ograničenja pristupa tržištu rada, kako je utvrđeno u Prilogu VII. dijelu 1. Akta o pristupanju iz 2005., kao što su klauzula o mirovanju i načelo povlaštenosti Unije iz stavka 14. dijela 1. tog Priloga.

               (24)

               Pravo članova obitelji rumunjskih radnika da se zaposle u Španjolskoj trebalo bi mutatis mutandis urediti stavkom 8. Priloga VII. dijela 1. Akta o pristupanju iz 2005.

               (25)

               Ograničenja prava rumunjskih državljana i članova njihovih obitelji na pristup španjolskom tržištu rada odobrena ovom Odlukom strogo su ograničena na područje primjene ove Odluke i ni na koji način ne utječu na bilo kakva ostala prava koja rumunjski državljani i njihovi članovi obitelji uživaju na temelju prava Unije.

               (26)

               U svrhu praćenja trebalo bi utvrditi obvezu detaljnog obavješćivanja Komisije o mjerama koje je Španjolska poduzela na temelju ove Odluke,

         DONIJELA JE OVU ODLUKU:
   Članak 1.
   Na temelju uvjeta utvrđenih u člancima 2. do 4. ove Odluke, Španjolskoj se odobrava obustaviti primjenu članaka 1. do 6. Uredbe (EU) br. 492/2011 u pogledu rumunjskih državljana do 31. prosinca 2013.
   Članak 2.
   Ne dovodeći u pitanje mjere koje je Španjolska uvela 22. srpnja 2011. u skladu sa stavkom 7. trećim podstavkom Priloga VII. dijela 1. Akta o pristupanju iz 2005., ova Odluka ne utječe na rumunjske državljane i članove njihove obitelji:
   koji su zaposleni u Španjolskoj 12. kolovoza 2011. ili
   koji su upisani kao osobe koje traže posao kod javnih službi za zapošljavanje u Španjolskoj 12. kolovoza 2011.
   Članak 3.
   Primjena ove Odluke podliježe mutatis mutandis uvjetima o prijelaznim aranžmanima kako je utvrđeno u Prilogu VII. dijelu 1. Akta o pristupanju iz 2005.
   Članak 4.
   Španjolska poduzima sve potrebne mjere za nastavak pažljivog praćenja razvoja tržišta rada. Svako tromjesečje dostavlja Komisiji statističke podatke koji svjedoče o razvoju tržišta rada po sektoru djelatnosti i zanimanju. Prvo tromjesečno izvješće dostavlja se do 31. ožujka 2013.
   U slučaju značajne promjene na tržištu rada, Španjolska bez odgode dostavlja Komisiji i državama članicama ažurirane podatke o odgovarajućim pojedinostima koje je podnijela u vezi sa svojim zahtjevom za odlukom Komisije i u pogledu kojeg je ova Odluka donesena.
   Članak 5.
   Ova Odluka može se izmijeniti ili staviti izvan snage posebno ako su se odgovarajuće pojedinosti iz članka 4. koje su dovele do donošenja ove Odluke promijenile ili su se njezini učinci pokazali restriktivnijima od potrebne svrhe.
   Članak 6.
   Španjolska dostavlja Komisiji pojedinosti o mjerama koje je poduzela na temelju ove Odluke u roku od dva mjeseca od njezinog primitka.
   Članak 7.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 20. prosinca 2012.

            Za Komisiju

            Predsjednik

         José Manuel BARROSO

      (1)  SL L 157, 21.6.2005., str. 203.

      (2)  SL L 257, 19.10.1968., str. 2.

      (3)  SL L 141, 27.5.2011., str. 1.

      (4)  SL L 207, 12.8.2011., str. 22.


title: 2014/574/EU: Odluka Europskog parlamenta od 3. travnja 2014. o zatvaranju računa Europskog nadzornog tijela za bankarstvo za financijsku godinu 2012.

text:
               5.9.2014

               HR

               Službeni list Europske unije

               L 266/195

         ODLUKA EUROPSKOG PARLAMENTA
   od 3. travnja 2014.
   o zatvaranju računa Europskog nadzornog tijela za bankarstvo za financijsku godinu 2012.
   (2014/574/EU)
   EUROPSKI PARLAMENT,

               —

               uzimajući u obzir konačne godišnje financijske izvještaje Europskog nadzornog tijela za bankarstvo za financijsku godinu 2012.,

               —

               uzimajući u obzir izvješće Revizorskog suda o godišnjim financijskim izvještajima Europskog nadzornog tijela za bankarstvo za financijsku godinu 2012., zajedno s odgovorima Nadzornog tijela (1),

               —

               uzimajući u obzir preporuku Vijeća od 18. veljače 2014. (05849/2014 – C7-0054/2014),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (2), a posebno njezin članak 185.,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije te o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EU) br. 1093/2010 Europskog parlamenta i Vijeća (4) od 24. studenog 2010. o osnivanju Europskog nadzornog tijela (Europsko nadzorno tijelo za bankarstvo), a posebno njezin članak 64.,

               —

               uzimajući u obzir Uredbu Komisije (EZ/Euratom) br. 2343/2002 od 19. studenog 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 77. i Prilog VI. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za ekonomsku i monetarnu politiku (A7-0220/2014),

               1.

               odobrava zatvaranje računa Europskog nadzornog tijela za bankarstvo za financijsku godinu 2012.;

               2.

               nalaže svojem predsjedniku da ovu Odluku proslijedi izvršnom direktoru Europskog nadzornog tijela za bankarstvo, Vijeću, Komisiji i Revizorskom sudu te je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 365, 13.12.2013., str. 80.

      (2)  SL L 248, 16.9.2002., str. 1.

      (3)  SL L 298, 26.10.2012., str. 1.

      (4)  SL L 331, 15.12.2010., str. 12.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


               24.3.2017

               HR

               Službeni list Europske unije

               C 93/245

         P7_TA(2014)0071
   Neulaganje prigovora na delegirani akt: Europski kodeks ponašanja o partnerstvu u okviru Europskih strukturnih i investicijskih fondova
   Odluka Europskog parlamenta o neulaganju prigovora na delegiranu Uredbu Komisije od 7. siječnja 2014. o Europskom kodeksu ponašanja o partnerstvu u okviru Europskih strukturnih i investicijskih fondova (C(2013)9651 – 2014/2508(DEA))
   (2017/C 093/42)

      Europski parlament,

               —

               uzimajući u obzir delegiranu Uredbu Komisije (C(2013)9651),

               —

               uzimajući u obzir pismo Komisije od 21. siječnja 2014. kojim od Europskog parlamenta traži da izjavi kako neće ulagati prigovor na delegiranu Uredbu,

               —

               uzimajući u obzir članak 290. Ugovora o funkcioniranju Europske unije,

               —

               uzimajući u obzir Uredbu (EU) br. 1303/2013 Europskog parlamenta i Vijeća od 17. prosinca 2013. o određivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe (EZ) br. 1083/2006 (1), a posebno njezin članak 5. stavak 3.,

               —

               uzimajući u obzir članak 87.a stavak 6. Poslovnika,

               —

               uzimajući u obzir da se nisu uložili nikakvi prigovori tijekom razdoblja utvrđenog u članku 87.a stavku 6. trećoj i četvrtoj alineji Poslovnika, koje je isteklo 4. veljače 2014. ,

               A.

               budući da je važno osigurati stupanje na snagu delegirane Uredbe o Europskom kodeksu ponašanja o partnerstvu u okviru Europskih strukturnih i investicijskih fondova što prije, s obzirom na hitnu potrebu da se kodeks ponašanja primijeni na tekuću pripremu partnerskih sporazuma i programa za razdoblje 2014. – 2020.;

               1.

               izjavljuje da ne ulaže prigovor na delegiranu Uredbu Komisije;

               2.

               nalaže svojem predsjedniku da ovu Rezoluciju proslijedi Vijeću i Komisiji.

      (1)  SL L 347, 20.12.2013., str. 320.